Document ID: 32002R1921

32002R1921
L 293/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1921/2002 НА КОМИСИЯТА
от 28 октомври 2002 година
за изменение на Регламент (ЕИО) № 3149/92 за установяване на подробни правила за снабдяването с храна от интервенционни складове в полза на най-нуждаещите се лица в Общността
КОМИСИЯТА НА ЕВРОПЕЙСКИTЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3730/87 на Съвета от 10 декември 1987 г. за определяне на общи правила за снабдяването с храна от интервенционни складове на определени организации и за разпределянето ѝ сред най-нуждаещите се лица в Общността (1), изменен с Регламент № 2535/95 (2), и по-специално член 6 от него,
като има предвид, че:
(1)
Член 3 от Регламент (ЕИО) № 3149/92 на Комисията (3), последно изменен с Регламент (ЕО) № 1098/2001 (4), предвижда изпълнението на годишния план за разпределянето на хранителните продукти сред най-нуждаещите се лица да започне да тече от 1 октомври до 30 септември на следващата година. За целите на правилното управление следва да се предвиди, че продуктите, които трябва да се разпределят, са изтеглени от интервенционните складове най-късно до 31 август в годината на разпределяне.
(2)
Член 5 от Регламент (ЕИО) № 3149/92 определя счетоводната стойност на предоставяните продукти. Тази разпоредба следва да се адаптира така, че да отчита промените в интервенционната схема, оказващи влияние върху общата организация на пазара на говеждо и телешко месо.
(3)
Член 8 от Регламент (ЕИО) № 3149/92 следва да се отмени, тъй като не се прилага вече, а съответните транспортни разходи се възстановяват на базата на понесените разходи.
(4)
Мерките, предвидени в настоящия регламент, са в съответствие със становищата на заинтересованите управителни комитети,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 3149/92 се изменя, както следва:
1.
Към член 3, параграф 1 се добавя следната втора алинея:
„Изтеглянето на продуктите от интервенционните складове се извършва от 1 октомври до 31 август следващата година.“
2.
Член 5 се заменя със следното:
„Член 5
1. За счетоводните цели на секция „Гарантиране“ на ФЕОГА, и независимо от разпоредбите на член 8 от Регламент (ЕИО) № 1883/78 (5), счетоводната стойност на продуктите, предоставени от интервенция по силата на настоящия регламент, е интервенционната цена, приложима на 1 октомври всяка година.
В случая на говеждо месо счетоводната стойност на предоставените продукти е интервенционната цена, приложима на 30 юни 2002 г. Тази цена е предмет на коефициентите, определени в приложението.
За държавите-членки, които още не са приели еврото, счетоводната стойност на интервенционните продукти се конвертира в национална валута по обменния курс, приложим на 1 октомври.
2. В случаите на прехвърляне на интервенционни продукти от една държава-членка в друга държавата-членка по доставяне регистрира доставения продукт като нулево вписване в счетоводните сметки, а държавата-членка по местоназначение го регистрира като постъпление в месеца на изпращане, използвайки цената, изчислена съгласно параграф 1.
3.
Член 8 се отменя.
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 октомври 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 октомври 2002 година.

Labels: 0
3
17
19